b'\n_START_ARTICLE_\nMiroslavo gimnazija\n_START_SECTION_\nIstorija\n_START_PARAGRAPH_\n1781 m. vienuoliai marijonai Miroslave \xc4\xafteig\xc4\x97 ir i\xc5\xa1laik\xc4\x97 parapijin\xc4\x99 prad\xc5\xbeios mokykl\xc4\x85, kuri\xc4\x85 jau kitais metais lank\xc4\x97 19, o 1826 m. \xe2\x80\x93 30 mokini\xc5\xb3. T\xc5\xb3 met\xc5\xb3 vizitacijos akte nurodoma, kad parapijos mokykloje vienuoliai mok\xc4\x97 skaityti ir ra\xc5\xa1yti lenki\xc5\xa1kai, taip pat lotyn\xc5\xb3 kalbos ir skai\xc4\x8diavimo. 1864 m., panaikinus Miroslave marijon\xc5\xb3 vienuolyn\xc4\x85 ir nusavinus jo turt\xc4\x85, \xc4\xafsteigta valdi\xc5\xa1ka prad\xc5\xbeios mokykla, kurioje visi dalykai buvo d\xc4\x97stomi rus\xc5\xb3 kalba. Tik pamaldos ir tikybos pamokos vykdavo lenki\xc5\xa1kai. Mokykla buvo \xc4\xafkurta viename buvusio vienuolyno pastate, jos reikalams skirtas 216 ryk\xc5\xa1\xc4\x8di\xc5\xb3 sklypas, taip pat tvarteliai ir dar\xc5\xbein\xc4\x97. 1890 m. Miroslavo vaitas tvartelius ir dar\xc5\xbein\xc4\x99 pardav\xc4\x97, o u\xc5\xbe gautus pinigus suremontavo mokykl\xc4\x85._NEWLINE_1936 m. pastatytas naujasis Miroslavo prad\xc5\xbeios mokyklos pastatas, kurio statyb\xc4\x85 finansavo Alytaus apskrities savivaldyb\xc4\x97, o buvo statoma \xc5\xabki\xc5\xa1ku b\xc5\xabdu, t. y. talkinant miestel\xc4\x97nams ir vietiniams \xc5\xabkininkams. Naujame dviej\xc5\xb3 auk\xc5\xa1t\xc5\xb3 pastate \xc4\xafrengtos keturios klas\xc4\x97s, r\xc5\xabbin\xc4\x97, gana erdv\xc5\xabs koridoriai, kitos tarnybin\xc4\x97s patalpos ir butai mokytojams. Be pamok\xc5\xb3, mokykloje vykdavo i\xc5\xa1kilmingi Tautos ir Valstyb\xc4\x97s \xc5\xa1ven\xc4\x8di\xc5\xb3 min\xc4\x97jimai bei kiti renginiai, veik\xc4\x97 b\xc5\xabreliai._NEWLINE_1944 m. prad\xc5\xbeios mokykla reorganizuota \xc4\xaf progimnazij\xc4\x85, 1949 m. tapo septynmete mokykla, 1951 m. reorganizuota \xc4\xaf vidurin\xc4\x99. 1954 m. i\xc5\xa1leista pirmoji, o 2003 m. penkiasde\xc5\xa1imtoji abiturient\xc5\xb3 laida. 2005 m. pavasar\xc4\xaf prie Miroslavo vidurin\xc4\x97s mokyklos prijungus Obelijos, Rad\xc5\xbei\xc5\xabn\xc5\xb3, Taloki\xc5\xb3 ir Vanki\xc5\xa1ki\xc5\xb3 pradines mokyklas, jos tapo Miroslavo vidurin\xc4\x97s mokyklos skyriais. Nuo 2014 m. Miroslavo vidurin\xc4\x97 mokykla tampa gimnazija'